ওসমান (রা) রওনা করার আগেই আরেক ঘটনা ঘটল। মক্কার আরেকটি টহল দলের চোখে পড়লো মুসলমানদের তাঁবু। দূর থেকে চক্কর দিয়ে চলে গেল তারা। একটু পর আবার ফিরে এলো। তাঁবু রক্ষীদের শক্তি পরীক্ষার জন্য তাদের ওপর হামলা করে বসলো দলটি। মামুলি লড়াইয়ের পর ফিরে গেল তারা। ফিরে গেল মানে, নিরাপদ দূরত্বে গিয়ে মুসলমানদের তৎপরতার দিকে নজর রাখলো। আশা করলো, মুসলমানদের নিরাপত্তা বেষ্টনীতে এক সময় না একসময় কিছুটা ঢিল তো অবশ্যই পড়বে। তখন আবার হামলা করবে তারা। এই হট্টগোলের মধ্যে সন্ধ্যা ঘনিয়ে আসায় ওসমান (রা)-এর আর বের হওয়া হয়ে উঠলো না। মহানবী (সা) বললেন, ‘আজ বাদ দাও, আগামীকাল যেও।’